Tehnički muzej "Nikola Tesla"

Tehnički muzej „Nikola Tesla“, specijalizovana historijsko-tehnološka javna ustanova u Zagrebu, Hrvatska. Osnovana je 21.decembra 1954. godine, a od 5. juna 2015. nosi ime učenjaka i pronalazača Nikole Tesle. Ima više različitih odsjeka i u njima se prikazuje historijski razvoj tehničkih rješenja kojima je čovjek nastojao savladati prostor i vrijeme. Historija Zamisao o osnivanju tehničkog muzeja u Zagrebu potiče još iz 19. vijeka. Jedno vrijeme je u gradu postojao Trgovačko-obrtnički muzej. Novija historija Tehničkoga muzeja „Nikola Tesla“ započinje 1954. godine kada je donijeta odluka o njegovom osnivanju, a 1959. dodijeljena mu je današnja lokacija na Savskoj cesti. Idejni tvorac osnivanja Tehničkog muzeja u Zagrebu bio je univerzitetski profesor dr. Božo Težak, kasniji dugogodišnji predsjednik Savjeta muzeja, a realizator i prvi upravnik bio je Predrag Grdenić. Zgradu je projektovao Marijan Haberle, a likovnu postavku izveo je arhitekt Emil Vičić. . Na prijedlog zagrebačkog gradonačelnika i odlukom Skupštine Grada Zagreba od 5. juna 2015. godine javna ustanova Tehnički muzej u Zagrebu promijenio je naziv u Tehnički muzej „Nikola Tesla“. Odsjeci muzeja Prvi odsjeci Tehničkog muzeja (Transformacija energije, Saobraćajna sredstva i Rudarstvo) otvoreni su za javnost 1963. godine, a nakon toga otvorena je 1964. godine zbirka Nafta, zatim planetarium (1965.), demonstracioni kabinet Nikola Tesla (1976.), odsjek Osnove poljoprivrede (1981.), odsjek Vatrogastvo (1992.) i drugi. Jedan od odsjeka, Odsjek transformacije energije, prikazuje historijski razvoj ljudskih rješenja u nastojanju da manje vrijedne forme energije transformišu u kvalitetnije i za ljudske potrebe korisnije. U Odsjeku saobraćajnih sredstava prikazan je razvoj saobraćajnih sredstava u vodi, na kopnu i u zraku. Odsjek astronautike sa planetariumom raspolaže modelima najpoznatijih svemirskih letjelica, raketa-nosača i orbitalnih stanica od početka razvoja astronautike. U Odsjeku geologije, rudarstva i nafte nalazi se zbirka rudarstva koja prikazuje razvoj tehnike eksploatacije mineralnih sirovina te načine oplemenjivanja i prerade ruda. Model rudnika s ukupnom duljinom rudničkih hodnika od više od trista metara izgrađen ispod objekta Muzeja. U odsjeku je i soba katastra. Nizom vatrogasnih eksponata u Odsjeku vatrogastva, od opreme do specijalnih vozila, prikazan je razvoj vatrogasne tehnike, sa osobitim naglaskom na područje Hrvatske. Eksponati izloženi u Odsjeku poljoprivrede prikazuju historijski razvoj tehničkih rješenja sprava za kopanje i oranje. Posebnost ovog odsjeka su staklene ogledne košnice, odnosno apisarium sa živim pčelama, čiji se život i rad može nesmetano posmatrati. U Odsjeku velikana hrvatskog prirodoslovlja i tehnike do sada je realizovana postavka o Faustu Vrančiću i demonstracioni kabinet Nikole Tesle. Aleja skulptura velikana hrvatskog prirodoslovlja i tehnike dio je tog odsjeka na otvorenom, u parku Muzeja. Stalna postavka Teslinog demonstracionog kabineta, ukupne površine 260 m2, otvorena je 1976. godine povodom 120. godišnjice rođenja velikog pronalazača. Svi eksponati su napravljeni u radionicama Muzeja. Stalna postavka obnovljena je 2006. godine prilikom obilježavanja godine Nikole Tesle pod visokim pokroviteljstvom Hrvatskog sabora. U muzejskim prostorima se povremeno organizuju razne stručne i obrazovne aktivnosti, te specijalizovane izložbe i manifestacije, među kojima je vožnja muzejskim tramvajem. Galerija Također pogledajte Historija Hrvatske Memorijalni centar Nikola Tesla Spisak pronalazača Reference Vanjski linkovi Tehnički muzej Nikola Tesla na stranicama Muzejskog dokumentacionog centra Historija muzeja Demonstracioni kabinet Nikole Tesle